รัฐบาล เร่งแก้ปัญหาเนื้อหมูราคาแพง สั่งห้ามส่งออกชั่วคราว เร่งผลักดันการยกระดับมาตรฐานฟาร์ม
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวถึงแนวทางการแก้ปัญหาเนื้อหมูราคาแพง ว่า สาเหตุเกิดจากปริมาณสุกรที่ลดลงและต้นทุนการเลี้ยงปรับสูงขึ้น กระทรวงพาณิชย์และกระทรวงเกษตรและสหกรณ์ รวมถึงหน่วยงานที่เกี่ยวข้องได้ออกมาตรการเร่งด่วน ได้แก่ การห้ามส่งออกหมูมีชีวิตเป็นเวลา 3 เดือน ตั้งแต่วันที่ 6 มกราคม - 5 เมษายนนี้ เพื่อเพิ่มปริมาณเนื้อหมูภายในประเทศ โดยกระทรวงพาณิชย์จะพิจารณาสถานการณ์อย่างใกล้ชิดต่อไป ส่วนการช่วยเหลือด้านราคาอาหารสัตว์ โดยเฉพาะส่วนที่นำเข้ามาจากต่างประเทศจะมีมาตรการช่วยเหลือ เช่น การงดเว้นการเก็บค่าธรรมเนียมหรือภาษี การจัดสินเชื่อพิเศษของ ธ.ก.ส. เพื่อให้เกษตรกรที่สามารถปฏิบัติตามหลักเกณฑ์เงื่อนไขได้กลับมาเลี้ยงใหม่ในพื้นที่ความเสี่ยงต่อโรคระบาดต่ำ ซึ่งนายกรัฐมนตรีได้สั่งการให้กรมปศุสัตว์ เร่งขึ้นทะเบียนเกษตรกรผู้เลี้ยงสุกรรายย่อยเพื่อช่วยเหลือให้เข้าถึงแหล่งสินเชื่อได้ง่ายและสะดวกรวดเร็ว ทั้งนี้ การแก้ปัญหาเนื้อหมูราคาแพงจะต้องบูรณาการหน่วยงานที่เกี่ยวข้องทุกภาคส่วนในการร่วมกันแก้ปัญหาทั้งระบบเพื่อให้การแก้ปัญหายั่งยืนสำหรับมาตรการระยะยาว กระทรวงเกษตรและสหกรณ์ จะผลักดันการยกระดับมาตรฐานฟาร์มของเกษตรกรเพื่อป้องกันโรคระบาด เพื่อส่งเสริมให้ปรับปรุงเป็นฟาร์มที่มีระบบการป้องกันโรคและการเลี้ยงสัตว์ที่เหมาะสมมีค่าใช้จ่ายต่ำ ซึ่งจะเป็นแรงจูงใจให้เกษตรกรกลับมาเลี้ยงสุกรใหม่และเพิ่มปริมาณการผลิตหมูให้เพียงพอต่อความต้องการบริโภค